บอร์ด AAV ไฟเขียว “ไทยแอร์เอเชีย” ขายเครื่อง-เช่ากลับ คงเหลือ 1.7 พันลบ. เสริมสภาพคล่อง
บอร์ด AAV ไฟเขียว “ไทยแอร์เอเชีย” ขายเครื่อง 7 ลำ มูลค่า 5.55 พันลบ. พร้อมเช่ากลับ 8 ลำ มูลค่า 4.34 พันลบ. ทั้งนี้เหลือเงิน 1.7 พันลบ. เสริมสภาพคล่องธุรกิจ คาดธุรกรรมขายทรัพย์สิน-เช่าแล้วเสร็จในไตรมาส 1/65
บอร์ด AAV ไฟเขียว “ไทยแอร์เอเชีย” ขายเครื่อง 7 ลำ มูลค่า 5.55 พันลบ. พร้อมเช่ากลับ 8 ลำ มูลค่า 4.34 พันลบ. ทั้งนี้เหลือเงิน 1.7 พันลบ. เสริมสภาพคล่องธุรกิจ
9 ก.พ. 2565

บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า คณะกรรมการบริษัทฯครั้งที่ 4/2564 เมื่อวันที่ 13 สิงหาคม 2564 อนุมัติให้ บริษัท ไทยแอร์เอเชีย จำกัด (TAA) ซึ่งเป็นบริษัทย่อยของบริษัทที่ถือหุ้นอยู่ 100% ขายอากาศยานจำนวน 4 ลำ ให้กับ Sky Aero Management Limited หรือบุคคลที่ Sky Aero Management Limited กำหนด (Sky) และ ให้กับ Avolon Aerospace Leasing Limited หรือ บุคคลที่ Avolon Aerospace Leasing Limited กำหนด (Avolon) จำนวน 3 ลำ โดยมีมูลค่ารวมของค่าตอบแทน 168.55 ล้านดอลลาร์สหรัฐฯ คิดเป็นประมาณ 5,557.58 ล้านบาท
นอกจากนี้ ที่ประชุมในคราวเดียวกันได้มีมติให้ TAA เช่าอากาศยานที่ขาย จำนวน 4 ลำ จาก Sky และจำนวน 3 ลำ จาก Avolon กลับมาเพื่อใช้อากาศยานที่เช่าดังกล่าวในการดำเนินธุรกิจต่อไป รวมทั้งอนุมัติให้ TAA เช่าอากาศยานกับ Avolon อีกจำนวน 1 ลำ โดยธุรกรรมเช่าอากาศยานทั้งหมดดังกล่าวจะมีมูลค่ารวมประมาณ 131.49 ล้านดอลลาร์สหรัฐฯ คิดเป็นประมาณ 4,335.49 ล้านบาท (ธุรกรรมเช่า) โดยแหล่งเงินทุนจะมาจากกระแสเงินสดในการดำเนินงานของ TAA
ทั้งนี้ คาดว่าธุรกรรมขายทรัพย์สินและธุรกรรมเช่า จะมีผลบังคับสมบูรณ์ภายในไตรมาสที่ 1/65 บริษัทฯ ระบุว่า การทำธุรกรรมขายอากาศยานและเช่าอากาศยานกลับในครั้งนี้ เป็นการดำเนินกลยุทธ์บริหารฝูงบินของ TAA เพื่อบริหารความเสี่ยงที่อาจเกิดขึ้นกับมูลค่าเครื่องบินในอนาคตอันเนื่องมาจากการเปลี่ยนแปลงของเทคโนโลยีที่จะทำให้อากาศยานรุ่นใหม่มีประสิทธิภาพมากขึ้น โดย TAA จะเข้าทำธุรกรรมขายอากาศยานในขณะที่มูลค่าและความต้องการยังอยู่ในระดับสูง
โดยภายหลังจากการชำระคืนเงินกู้ยืมเพื่อเช่าซื้ออากาศยานที่ขายดังกล่าว TAA จะมีเงินสดสุทธิประมาณ 1,689.93 ล้านบาท ซึ่งสามารถนำไปใช้เป็นเงินทุนหมุนเวียน อย่างไรก็ตาม TAA จะมีการรับรู้ค่าใช้จ่ายการซ่อมบำรุงทางบัญชีที่สูงขึ้นเมื่อเปลี่ยนสภาพจากการเช่าทางการเงิน (Finance Lease) เป็นการเช่าดำเนินงาน (Operating Lease) ซึ่งอาจส่งผลกระทบต่อผลการดำเนินงานของบริษัทในช่วงระยะเวลาหนึ่ง